钦定古今图书集成/明伦汇编/氏族典/第328卷 > 刘据
## 钦定古今图书集成/明伦汇编/氏族典/第328卷 > 刘据

按《汉书戾太子据传》：据元狩元年立为皇太子，元鼎
四年，纳史良娣产子男，进号曰史皇孙。武帝末，卫后
宠衰，江充用事，充与太子及卫氏有隙，恐上晏驾后
为太子所诛，会巫蛊事起，充因此为奸。征和二年，太
子使舍人无且夜入未央宫殿长秋门，具白皇后，发
中厩车，载射士出武库兵，发长乐宫卫，告令百官曰：
“江充反。”迺斩充以徇，炙胡巫上林中，遂部宾客战。长
安中扰乱，言太子反，以故众不肯附。太子兵败，亡匿
泉鸠里。主人家贫，常卖履以给太子。太子有故人在
湖，闻其富赡，使人呼之而发觉。吏围捕太子，太子自
度不得脱，即入室距户自经。山阳男子张富昌为卒，
足蹋开户。新安令史李寿趋抱解太子主人公遂格
斗死，皇孙二人皆并遇害。太子有遗孙一人，史皇孙
子。即尊位，是为孝宣帝。帝初即位，下诏谥太子曰“戾。”